Illejla ser ikollna l-okkażjoni li nindirizzaw suġġetti internazzjonali u b'mod speċjali l-Belarussja li ser tkun fuq l-aġenda. Dak li ġara lbieraħ huwa skandlu internazzjonali. Ilbieraħ kien hemm riskju għall-ħajjiet ta' persuni ċivili Ewropej. Dan mhuwiex aċċettabbli u huwa għalhekk li qed inpoġġu d-dibattitu dwar is-sanzjonijiet fuq il-mejda tal-Kunsill Ewropew. Qed inħejju opzjonijiet differenti, miżuri possibbli differenti u nittama li llejla nkunu nistgħu nieħdu deċiżjonijiet dwar dan. Ser niddiskutu r-relazzjoni tagħna mar-Renju Unit wara l-Brexit. Irridu implimentazzjoni leali tal-ftehimiet li lħaqna s-sena li għaddiet. Ser nagħmlu minn kollox biex inżommu relazzjoni b'saħħitha, pożittiva u produttiva mar-Renju Unit. Iżda aħna impenjati wkoll li nirrispettaw l-integrità tas-Suq Uniku u li niggarantixxu drittijiet ugwali għall-istati membri Ewropej kollha. Ser niddiskutu wkoll ir-relazzjoni tagħna mar-Russja, u r-relazzjonijiet bejn l-UE u r-Russja. Irridu nimplimentaw il-ħames prinċipji. Irridu nuru s-solidarjetà u l-għaqda tagħna. Irridu nkunu sodi sabiex niddefendu u nippromwovu l-interessi Ewropej tagħna. U fl-aħħar nett, ser niddiskutu s-sitwazzjoni bejn Iżrael u l-Palestina.